SAUK-raad ontken bewerings van ‘interne onmin’Argieffoto Die raad van die SAUK het gesê hy weier om interne sake of enige beweerde verskille tussen raadslede te bespreek. Dit kom nadat Sunday Times berig het drie van die SAUK se topbestuurslede het gedreig om te bedank weens voortdurende inmengery deur lede van die raad. Bongumusa Makhatini, voorsitter van die raad, het vroeër vandag ŉ verklaring uitgereik in reaksie op die berig. “Die SAUK-raad het weer eens sy volle steun en respek vir die SAUK se uitvoerende direksie bevestig wat tot dusver ŉ uitstekende werk onder baie moeilike omstandighede doen. Die raad sal nie uitgelok word om interne raadskwessies of beweerde verskille tussen raadslede te bespreek nie,” het Makhatini gesê. Die voorsitter het gesê dit is algemeen bekend dat die SAUK deur groot probleme in die gesig gestaar word, wat die raad vasbeslote is om op te los. Die raad se omdraaiplan vir die openbare uitsaaier is ook Woensdag in die parlement voorgelê. “Die SAUK-raad ontken dat daar onenigheid tussen raadslede is oor die nakoming van die voorvereistes wat deur die regering gestel is vir die verskaffing van die R3,2 miljard reddingsboei. Op ŉ vergadering van die SAUK-raad op 30 Augustus vanjaar is daar eenparig saamgestem om aan die minister van finansies en die minister van kommunikasie te skryf, en met respek te verskil van die siening dat die SAUK nie die tesourie se voorwaardes vir befondsing nagekom het nie,” het Makhatini gesê. “In hierdie brief aan die ministers het die raad sy kommer uitgespreek oor die inhoud van ŉ brief van die twee ministers wat op 27 Augustus ontvang is. Die raad is van mening dat die ministers nie ten volle ingelig is oor die inligting wat tot dusver aan die SAUK verskaf is nie. “Dit is die raad se mening dat die openbare uitsaaier óf ten volle voldoen of tot ŉ groot mate voldoen het aan elke voorwaarde, soos ook bewys deur die dokumentasie wat oor ŉ tydperk van agt maande verskaf is. In die brief aan die ministers het die raad besonderhede ingesluit van die SAUK se nakoming met elke voorwaarde en gevra vir ŉ dringende gesprek om die saak te bespreek.” Makhathini sê die raad het die ministers ingelig dat die raad weens die huidige stand van die SAUK se befondsingsversoek met geen ander keuse gelaat is nie as om die vereistes van die Wet op Maatskappye te implementeer. “Die raad het die ministers verseker van sy toewyding om die uitsaaier in die openbare belang te dien.”